Hermanus Steyn (1743 – 1804) was die President van die Republiek van Swellendam. Hy is in 1743 naby Bruintjiesrivier, wat destyds die grens van die Nederlandse Kaapkolonie was, gebore en gedoop. Hy trou in 1765 met Anna Margaretha van Staden. Hulle het sewe kinders gehad - drie seuns en vier dogters. Hy het saam met sy vader geboer op Bruintjiesfontein naby Swellendam tot 1773, waar hy gou agting by sy bure afdwing. Hy stel baie belang in die Patriotbeweging aan die Kaap in die jare 1770. In 1773 het hy getrek na die leenplaas De Doornfontein "boven aan de Sondags Rivier onder de Camdeboo" op die destydse oosgrens. In 1789 het hy teruggekeer na Swellendam en hom gevestig op die plaas Jan Harmansgat. Daar het hy gewoon tot hy oorlede is in 1806. Sy seun Marthinus het na hom op Jan Harmansgat geboer. Toe die bewind van die Verenigde Oos-Indiese Kompanjie in 1795 tot 'n val kom en die Swellendamse burgers hulle eie Republiek in die lewe roep, is hy as President verkies. 'n Paar maande ná die aankoms van die Britte, is daar 'n einde aan hierdie Republiek gemaak.